b'\n_START_ARTICLE_\nLozanos lietuvi\xc5\xb3 I konferencija\n_START_PARAGRAPH_\nLozanos lietuvi\xc5\xb3 I konferencija \xe2\x80\x93 1916 m. gegu\xc5\xbe\xc4\x97s 30 d. \xe2\x80\x93 bir\xc5\xbeelio 4 d. \xc4\xafvyk\xc4\x99s lietuvi\xc5\xb3 visuomen\xc4\x97s atstov\xc5\xb3 susirinkimas.\n_START_SECTION_\nKonferencija\n_START_PARAGRAPH_\nKonferencija su\xc5\xa1aukta atsiradus galimybei koordinuoti \xc5\xa0veicarijos, JAV ir Rusijos lietuvi\xc5\xb3 politin\xc4\x99 veikl\xc4\x85. Dalyvavo \xc5\xa0veicarijos lietuviai Vladas Daumantas-Dzimidavi\xc4\x8dius, Juozas Gabrys-Par\xc5\xa1aitis, Juozas Purickis, Antanas Steponaitis, Justinas Tum\xc4\x97nas, Antanas Viskantas; Rusijos lietuvi\xc5\xb3 atstovai Stasys \xc5\xa0alkauskis, Lietuvi\xc5\xb3 draugijos nukent\xc4\x97jusiems d\xc4\x97l karo \xc5\xa1elpti pirmininkas Martynas Y\xc4\x8das ir JAV lietuvi\xc5\xb3 atstovai Jonas Julius Bielskis, R. Karu\xc5\xbea (Vincas Bartu\xc5\xa1ka buvo Lietuvoje). Konferencijos pirmininkas \xe2\x80\x93 Martynas Y\xc4\x8das._NEWLINE_Konferencija svarst\xc4\x97 Lietuvos politines, ekonomines ir kult\xc5\xabros problemas. Buvo perskaityti penki prane\xc5\xa1imai apie Rusijos, JAV, \xc5\xa0veicarijos lietuvi\xc5\xb3 (Martynas Y\xc4\x8das, R. Karu\xc5\xbea, Vladas Daumantas-Dzimidavi\xc4\x8dius), t. p. \xc5\xa0veicarijos lietuvi\xc5\xb3 komiteto belaisviams \xc5\xa1elpti \xe2\x80\x9eLituania\xe2\x80\x9c (Antanas Steponaitis), Lietuvi\xc5\xb3 informacijos biuro (Juozas Gabrys-Par\xc5\xa1aitis) veikl\xc4\x85. Per diskusijas JAV lietuvi\xc5\xb3 atstovai nepritar\xc4\x97 Lietuvos politini\xc5\xb3 veik\xc4\x97j\xc5\xb3 siekiams suart\xc4\x97ti su Vokietija. Martynas Y\xc4\x8das kalb\xc4\x97jo apie Lietuvos autonomijos galimyb\xc4\x99 Rusijos sud\xc4\x97tyje. Lozanos lietuvi\xc5\xb3 konferencijos dalyviai parei\xc5\xa1k\xc4\x97 protest\xc4\x85 prie\xc5\xa1 Vokietijos okupacin\xc4\xaf re\xc5\xbeim\xc4\x85 Lietuvoje.\n_START_SECTION_\nNutarimai\n_START_PARAGRAPH_\nKonferencija pri\xc4\x97m\xc4\x97 rezoliucij\xc4\x85, kuria si\xc5\xabl\xc4\x97 paleisti Generalin\xc4\xaf komitet\xc4\x85 karo aukoms Lietuvoje \xc5\xa1elpti, \xc4\xafkurt\xc4\x85 1915 m. Frib\xc5\xabre V. Daumanto, J. Purickio, A. Steponai\xc4\x8dio, A. Viskantos, t. p. B. Pilsudskio, S. Brunovo, A. Platerio-Zybergo, J. Puzyno iniciatyva, kaip keliant\xc4\xaf polonizacijos pavoj\xc5\xb3, patar\xc4\x97 lietuvi\xc5\xb3 atstovams i\xc5\xa1 jo i\xc5\xa1eiti. Lozanos lietuvi\xc5\xb3 konferencija taip pat nutar\xc4\x97 parengti memorandum\xc4\x85 Apa\xc5\xa1tal\xc5\xb3 Sostui d\xc4\x97l Lietuvos ir lietuvi\xc5\xb3 ba\xc5\xbenytinio gyvenimo. Numatyta si\xc5\xablyti steigti Vilniaus arkivyskupij\xc4\x85, lietuvi\xc5\xb3 vyskupij\xc4\x85 JAV. Konferencija nutar\xc4\x97 kolegijos pagrindais pertvarkyti Lietuvi\xc5\xb3 informacijos biur\xc4\x85 \xe2\x80\x93 siekta kontroliuoti jo ved\xc4\x97jo J. Gabrio-Par\xc5\xa1ai\xc4\x8dio veikl\xc4\x85. Konferencijos dalyviai lietuvi\xc5\xb3 visuomen\xc4\x99 pakviet\xc4\x97 r\xc5\xabpintis Vilniuje \xc4\xafkurti Lietuvos universitet\xc4\x85, t. p. Lietuvos ir JAV lietuvius \xe2\x80\x93 kaupti kapital\xc4\x85 per Pirm\xc4\x85j\xc4\xaf pasaulin\xc4\xaf kar\xc4\x85 nuniokiotam Lietuvos \xc5\xabkiui atkurti.'